recursal/SuperWikiNEXT-32B huggingface dataset:
**ירדנה שאל** (נולדה ב-1942) היא שחיינית עבר ישראלית, אלופת ישראל בשחייה (1954, 1956 ו-1957) במשחה ל-100 מטר גב ושיאנית ישראל במשחים בסגנון זה.

ביוגרפיה
--------

שאל גדלה בקיבוץ כפר המכבי. היא התאמנה בקבוצה של הקיבוץ ובהמשך בקבוצת הפועל גוש זבולון בהדרכתו של יוסף טלקי.

### 1954

#### שיאנית ישראל ואלופת ישראל

בתחרות מבחן לאליפות הפועל שנערכה בגוש זבולון בתחילת חודש ספטמבר 1954 קבעה שאל במשחה ל-100 מטר גב שיא ישראלי חדש של 1:30.4 דקות, שיפור לשיאה של ויויאן חסון מהפועל ירושלים (1:32.7 דקות). שבוע לאחר מכן, באליפות הפועל ה-11 שנערכה בספטמבר 1954 היא זכתה במדליית זהב במשחה ל-100 מטר גב בשיא ישראל חדש של 1:29.8 דקות. באליפות ישראל בשחייה לנוער הראשונה שנערכה בסוף ספטמבר, היא זכתה במדליית זהב במשחה ל-100 מטר גב בשיא ישראלי חדש של 1:28.2 דקות ובאליפות ישראל בשחייה שנערכה באוקטובר אותה שנה היא זכתה ב-3 מדליות, 1 זהב ו-2 ארד. מדליית זהב במשחה ל-100 מטר גב בתוצאה של 1:31.7 דקות, לפני האלופה היוצאת ויויאן חסון (1:34.0 דקות) ושושנה ריבנר מברית מכבים עתיד (1:34.0 דקות). מדליות ארד, במשחה ל-100 מטר חופשי בתוצאה של 1:27.1 דקות ובמשחה ל-400 מטר חופשי בתוצאה של 6:56.6 דקות.

### 1955

בתחרות שנערה בכפר הירוק במאי 1955 קבעה שאל במשחה ל-100 מטר גב שיא ישראלי חדש של 1:27.3 דקות. שלושה שבועות לאחר מכן, במסגרת תחרויות ספורט הפועלים, שנערכו בדוטרכט, הולנד ביוני היא זכתה במדליית זהב במשחה ל-100 מטר גב בשיא ישראלי חדש של 1:26.0 דקות. היא לא השתתפה באליפות ישראל באותה שנה מפני ששברה את ידה.

בתחרות שנערכה בכפר המכבי קבעה שאל במשחה ל-200 מטר גב שיא ישראלי חדש של 3:07.3 דקות.

### 1956

באליפות ישראל בשחייה שנערכה בבריכת השחייה של בת גלים בחיפה באוקטובר 1956 זכתה שאל במדליית זהב במשחה ל-100 מטר גב בתוצאה של 1:27.0 דקות, לפני חברותיה לקבוצה ר. פלד (1:34.5 דקות) ויעל יבור (1:36.5 דקות).

### 1957

בתחרות ארצית שנערכה בבריכת בת גלים בחיפה ביולי 1957 זכתה שאל במדליית זהב במשחה ל-100 מטר גב בשיא ישראלי חדש של 1:24.1 דקות. באליפות ישראל בשחייה שנערכה באוקטובר אותה שנה היא זכתה במדליית זהב במשחה ל-100 מטר גב בתוצאה של 1:28.1 דקות.

### 1958

בתחרות ארצית שנערכה בבריכת גלי הדר בחיפה ביולי 1958 זכתה שאל במדליית זהב במשחה ל-100 מטר גב בתוצאה של 1:24.2 דקות.

קישורים חיצוניים
----------------

* צבי כתבי, שחייה 1954: צעד קדימה, דבר, 26 בנובמבר 1954
* יוסף טלקי, אורות וצללים בשתי אליפויות שחיה ארציות, דבר, 19 באוקטובר 1958

הערות שוליים
------------

1. ↑  שני שיאי ישראל בשחייה הושגו בגוש זבולון, דבר, 3 בספטמבר 1954
2. ↑  10 שיאים ישראלים חדשים, דבר, 12 בספטמבר 1954
3. ↑  8 שיאי שחיה באליפות הנוער, דבר, 26 בספטמבר 1954
4. ↑  שלמה מוזר, דבר הספורט - אורות וצללים באליפות השחיה, דבר, 17 באוקטובר 1954
5. ↑  שחייני הפועל מפליגים מחר, דבר, 11 במאי 1955
6. ↑  4 נצחונות ו-3 שיאים לשחיניו בבלגיה, דבר, 7 ביוני 1955
7. ↑  מנדלבוים: 100 חירה- 1:01.5 דק', על המשמר, 25 בספטמבר 1955
8. ↑  דבר הספורט - 2 שיאים ישראלים חדשים בשחייה הושגו ביום ב' בכפר מכבי, דבר, 29 ביוני 1955
9. ↑  5 שיאים והפתעות באליפות ישראל בשחייה, חרות, 7 באוקטובר 1956
10. ↑  4 שיאים ארציים הוצבו באליפות ישראל בשחייה, דבר, 7 באוקטובר 1956
11. ↑  חמישה שיאים הושגו בשחיה, מעריב, 14 ביולי 1957
12. ↑  ע. שוורץ, קרבות סוערים באליפות השחייה, מעריב, 20 באוקטובר 1957
13. ↑  ירדנה שאל שחתה 100 מ' גב- 1:24.2 דק', חרות, 27 ביולי 1958
סוס פוני שטלנד
מרוץ סוסי פוני שטלנד לרוכבים צעירים בבריטניה
**פוני שטלנד** (באנגלית: **Shetland pony**) הוא גזע של סוסי פוני אשר מקורו באיי שטלנד. גובהו של הפוני שטלנד נע בין 72 ס"מ, לגובה מקסימלי על פי תקני הגזע של 107 ס"מ בשיא הגב. לפוני שטלנד פרווה צפופה, רגליים קצרות והם נחשבים נבונים למדי. זהו גזע חזק מאוד של סוסי פוני, המשמש לרכיבה ולנשיאת משא.

היסטוריה
--------

מקורו של גזע פוני השטלנד מאיי שטלנד, קבוצת איים בצפונה של סקוטלנד, צפונית מזרחית לאורקני, ו-280 ק"מ מאיי פארו.
סוסים בעלי ממדים קטנים הוחזקו באיים אלה מזה מאות וייתכן שאף אלפי שנים. תושבי האיים הרביעו את הסוסים המקומיים עם סוסי פוני שהובאו למקום על ידי מתיישבים נורווגים. תנאי המחיה הקשים באיי שטלנד, מקורות מזון מוגבלים ומזג אוויר קיצוני, הפכו גזע זה לעמיד במיוחד.

השימוש העיקרי בסוסי פוני שטלנד נועד לגרירת עגלות כבול ופחם ולצורכי משק אחרים, ואף לחריש בשדה. עם עליית הצורך בפחם, בתקופת המהפיכה התעשייתית במחצית המאה ה-19, אלפי סוסי פוני שטלנד הועברו לאי הבריטי לעבודה במכרות פחם, לצורך גרירת קרוניות פחם מתוך המכרות, לעיתים במהלך כל חייהם. מכרות פחם במזרח ארצות הברית ייבאו אף הם את הפוני שטלנד לצורכי עבודה ומכרה הפחם האחרון בארצות הברית, אשר בו נעשתה העבודה בעזרת סוסי פוני, נסגר בשנת 1971.

ספר הגזע של החברה הבריטית לפוני שטלנד נוסד בשנת 1890, כדי לשמור על טוהר גזע זה ולעודד הרבעת סוסים איכותיים. בשנת 1957 נוצרה תוכנית התומכת בשימוש בסוסי הרבעה איכותיים מאיי שטלנד לשיפור תכונות הגזע.

שימושים
-------

סוסי פוני שטלנד משמשים לרכיבת ילדים וכבעלי חיים לתצוגות ראווה ולגרירת כרכרות. סוסי פוני שטלנד משמשים אף בתי ספר לרכיבה לצורך לימוד ילדים בלבד, כיוון שיש להם הגבלת משקל שאינה תואמת למשקלם של המבוגרים, כמו כן הם משמשים לרכיבת פנאי. בירידים ובקרנבלים ניתן לראות סוסי פוני שטלנד לשימוש תיירותי. פוני שטלנד נפוצים אף בפינות ליטוף בגני חיות ובפינות חי וכן משמשים לטיפול בבעלי חיים. בבריטניה מתקיימים אף מרוצי סוסי פוני שטלנד לרוכבים צעירים.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **פוני שטלנד** |

* The Shetland Pony Stud-Book Society - החברה לספר הגזע של פוני שטלנד (סקוטלנד) (באנגלית)
* Pony Breeders of Shetland Association - מגדלי פוני שטלנד (איי שטלנד) (באנגלית)
* Shetland Pony Society of North America - החברה לפוני שטלנד בצפון אמריקה (באנגלית)
* The American Shetland Pony Club - מועדון הפוני שטלנד האמריקאי (באנגלית)
* פוני שטלנד, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007536430905171
* GND: 4122350-0
* LCCN: sh85121385

 |
**מסדר כוכב סיני** (בערבית: **وسام نجمة سيناء**) הוא מסדר אשר נוסד בשנת 1972 לציון גבורה עילאית ותושיה בקרב וניתן לחברים בכוחות המזוינים במצרים. העיטור ניתן כ-200 פעמים, כחצי מהם לאחר המוות, כאשר הרוב המוחלט של העיטורים ניתנו עבור פעולות במהלך מלחמת יום הכיפורים. כ-15 מתוכם ניתנו לאחר המלחמה, לטייסים וחיילי הכוחות המיוחדים שנהרגו בשנת 1978 בקפריסין.

תיאור העיטור
------------

עיטור המסדר הוא מדליה בצורת כוכב בעל שמונה קודקודים, אשר יושב על קרניים היוצאות מאחוריו. במרכז הכוכב עיגול אשר בתוכו מפה סכמטית של חצי האי סיני, אשר על שמו המסדר. הכוכב תלוי על סרט ומחובר לאבזם בצורת סמל מצרים שהוא עיט מוזהב עם הכיתוב "רפובליקת מצרים הערבית" בבסיסו, סמל זה מעוטר בטבעת עלי אלון, האבזם מחובר לאבזם מרובע המתחבר לסרט העיטור עצמו. סרט העיטור מורכב משלושה פסים אנכיים בצבעי דגל מצרים (אדום, לבן ושחור).

אות העיטור מורכב גם הוא משלושת צבעי דגל מצרים, אך אלו מסודרים באופן אופקי שלא כמו בסרט העיטור; פס אדום עליון, במרכז פס לבן ובתחתית פס שחור. אות העיטור של המסדר מדרגה ראשונה מכיל אבזם מוזהב במרכזו אשר מורכב מסמל מצרים, בדומה לאבזם המרכיב את העיטור עצמו.

מקבלי העיטור
------------

מבין מקבלי העיטור ניתן למנות מספר דמויות בולטות:

* אחמד איסמעיל עלי - שר ההגנה והמפקד העליון של הצבא המצרי במהלך מלחמת יום הכיפורים.
* סעד א-שאזלי - ראש המטה הכללי המצרי במהלך מלחמת יום הכיפורים.
* חוסני מובארק - מפקד חיל האוויר המצרי במלחמת יום הכיפורים.
* אחמד חמדי - גנרל בארמייה השלישית ומהנדס, מהוגי הרעיון של פריצת מכשול הסוללה בצד הישראלי על ידי זרמי מים. הוא נהרג בצליחת תעלת סואץ וקיבל את העיטור לאחר מותו.

קישורים חיצוניים
----------------

ויקישיתוף מדיה וקבצים בנושא **מסדר כוכב סיני** בוויקישיתוף

הערות שוליים
------------

1. ↑  תיאור העיטור מתוך אתר איגוד המדליות והעיטורים האמריקאי.
2. 1 2  מתוך בלוג 'הרחוב הערבי'.
**איניגו ג'ונס** (באנגלית: **Inigo Jones**‏; 15 ביולי 1573 – 21 ביוני 1652) היה אדריכל אנגלי שנחשב לאחד מחשובי האדריכלות האנגלית. ג'ונס היה זה אשר הביא את סגנון אדריכלות הרנסאנס לאנגליה ולצרפת.

ביוגרפיה
--------

ג'ונס נולד בסמית'פילד שבמרכז לונדון, בן ליצרן בדים קתולי ולשי. ג'ונס נקרא על שם אביו איניגו (ככל הנראה קיצור של "איגנשיוס" - "ignatius"‏) והוטבל בכנסיית סנט ברת'ולומיו הקטנה. לא ידוע היכן התחנך בצעירותו, אולם בסוף המאה ה-16 נסע ללמוד אדריכלות באיטליה, ובכך היה לאחד מראשוני תושבי אנגליה שעשה זאת).

ג'ונס ביקר באיטליה בין השנים 1598–1603 (ככל הנראה במימון רוג'ר מנרס, הארל החמישי מרות'לנד), ובשנית בין 1613 ו-1614. בביקוריו הושפע מסגנון אדריכלות הרנסאנס האיטלקי וכן מעבודותיו של אנדראה פלדיו. השפעות אלו נראו לימים בתכנוניו של ג'ונס ובכך הביא לאנגליה את סגנון האדריכלות הפלדיאנית, הקרוי על שמו של פלדיו.

עם פרוץ מלחמת האזרחים האנגלית בשנת 1642 הוחרם רכושו, אולם זה הושב לו בשנת 1646. בתקופה שבה הוחרם רכושו התגורר במגורים שניתנו לו בבית סומרסט. 

ג'ונס נקבר בכנסיית רציף סנט בנט פאול שבלונדון.

### עבודותיו הבולטות

בית המלכה בגריניץ'
עם יצירותיו הידועות ביותר של ג'ונס נמנים בית המלכה שבגריניץ', אותו תכנן בשנת 1616, ובית הסעודות שהיה חלק מארמון וייטהול, אותו תכנן ג'ונס בשנת 1619 בסיועו של עוזרו ואחיינו, האדריכל ג'ון וב.

ג'ונס תכנן את מתחם קובנט גרדן במימונו של פרנסיס ראסל, הארל הרביעי מבדפורד, אשר ביקש ממנו לתכנן פיאצה איטלקית. ראסל התחייב לבנות בכיכר כנסייה, אולם ביקש לחסוך בהוצאות ועל מנת לבנות יותר יחידות דיור במתחם הורה לג'ונס לבנות "אסם". ג'ונס הסכים, אולם לעוזרו אמר כי יבנה את "האסם הכי יפה באירופה".

ג'ונס שימש כמנהל עבודות הבנייה עבור המלך צ'ארלס הראשון ובמסגרת תפקיד זה התבקש לערוך סקר ארכיטקטוני של סטונהנג' והיה הראשון שערך מדידות מסודרות במקום. כמו כן תכנן עבור המלכה הנרייטה מריה את הקפלה הקתולית בבית סומרסט.

תחומי יצירה נוספים
------------------

תחפושת בעיצובו של איניגו ג'ונס
בנוסף להיותו אדריכל מוכשר ג'ונס פעל רבות בתחום עיצוב תפאורות ותלבושות לתיאטרון. הוא היה לראשון שתכנן תפאורות נעות עבור התיאטרון האנגלי. כמו כן, תכנן תחפושות, תלבושות ואביזרי במה עבור בן ג'ונסון.

לקריאה נוספת
------------

* מייקל ליפמן, **Inigo: The Troubled Life of Inigo Jones, Architect of the English Renaissance.** לונדון, הוצאת הדליין בוק, 2003.

קישורים חיצוניים
----------------

ויקישיתוף מדיה וקבצים בנושא **איניגו ג'ונס** בוויקישיתוף
* איניגו ג'ונס, באתר אנציקלופדיה בריטניקה (באנגלית)
* איניגו ג'ונס, באתר "Find a Grave" (באנגלית)
* כתבי איניגו ג'ונס בפרויקט גוטנברג (באנגלית)

הערות שוליים
------------

1. ↑  ליפמן, עמ' 14

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007278317805171
* BIBSYS: 90072987
* BNE: XX982476
* BnF: cb11937918q (data)
* CANTIC: a11516999
* CiNii: DA03621751
* GND: 118776371
* ISNI: 0000 0001 2137 1968
* LCCN: n79045469
* LNB: 000015650
* NKC: xx0156611
* NLA: 35252392
* NLP: A22982395
* NTA: 068318782
* RKD: 42548
* SELIBR: 191901
* SNAC: w65b054p
* SUDOC: 02730874X
* Trove: 882949
* ULAN: 500014160
* VcBA: 495/206468
* VIAF: 66475425
* WorldCat: lccn-n79045469

 |
פוני ג'אווה באינדונזיה
**פוני ג'אווה** (שם מדעי: *Equus caballus*, באנגלית: **Java Pony**) - הוא זן של סוס הבית, מגזע סוסי הפוני, שפותח על האי של ג'אווה באינדונזיה.

גזע ה"פוני ג'אווה" מתאים היטב לאקלים הטרופי של אינדונזיה. ה"פוני ג'אווה" בעל סיבולת חזקה, משמש בעיקר לעבודה.

הגזע משמש בעיקר לחקלאות באזורים הכפריים, להובלת נוסעים וסחורות בערים

שם נוסף ל"פוני ג'אווה": "Kumingan Pony".

היסטוריה
--------

מקורו של ה"פוני ג'אווה" כנראה במהלך המאה השבע עשרה כאשר חברת הודו המזרחית ההולנדית הציגה סוסים מזרחיים לפיתוח של גזעים אינדונזיים.

חברת הודו המזרחית ההולנדית הקימה את המפעל הראשון שלהם על האי ג'אווה במאה ה-16.

הם כללו סוסים ערביים וסוסים בארבים (Barb horse) (אנ') במלאי הרבייה המקומי כדי לייצר זן חסון שיסייע להם לשאת ולהוביל סחורות.

תכונות
------

* סדרה: סוס הבית
* גוף קל
* צוואר צר
* הגובה בין 1.17-1.22 מטר (גובה ממוצע של 1.22 מטר)

תמונות
------

* "פוני ג'אווה" "פוני ג'אווה"
* "פוני ג'אווה" "פוני ג'אווה"
* "פוני ג'אווה" "פוני ג'אווה"
* "פוני ג'אווה" "פוני ג'אווה"
* "פוני ג'אווה" "פוני ג'אווה"

ראו גם
------

* פוני
* פוני באלי
* פוני הוצול
* פוני שטלנד

קישורים חיצוניים
----------------

ויקישיתוף מדיה וקבצים בנושא **פוני ג'אווה** בוויקישיתוף
* פוני ג'אווה, סרטון באתר יוטיוב (בגרמנית)

הערות שוליים
------------

1. ↑  "פוני ג'אווה" theequinest.com/breeds/java-pony
2. ↑  "פוני ג'אווה" horsebreedspictures.com/java-pony
3. ↑  "פוני ג'אווה" petmd.com/horse/breeds
4. ↑  "פוני ג'אווה" redorbit.com/reference/java-pony
כומתה עם פיף בצבע אדום
**פונפון** או בעברית **פיף** הוא גדיל כדורי רך או קווצת חוטים או סרטים. פיף יכול לבוא בצבעים, גדלים וזנים רבים, והם עשויים ממגוון רחב של חומרים כמו צמר, כותנה, נייר וכדומה.

פונפונים משמשים כקישוט לבגדים ונמצאים גם בשימוש בקרב מעודדות וכן על ידי אוהדי ספורט.

'פונפון' הוא שיבוש עברי של המילה הצרפתית פומפום (pompon), שמשמעותה זהה. המילה העברית 'פיף' מופיעה במשנה ומובנה מקלעת חוטים.

שימוש בפונפונים לעידוד
----------------------

לרוב, השימוש בפונפונים נעשה בזוגות (אחד בכל יד), אבל זה עשוי להשתנות עם דרישות מסוימות של הכוריאוגרפיה של ריקוד.

מרבית הפונפונים המשמשים לעידוד הם קלי משקל, עלותם זולה והם מופיעים בצבעים שונים, על ידי צוות העידוד ולעיתים גם נמכרים לצופים באירוע.

קבוצת ילדים המשתמשים בפונפונים במהלך ריקוד

השימוש בבגדים
-------------

הפונפון משמש כקישוט לכובעים, גרביים, שמלות, צעיפים, ובגדים אחרים. לעיתים מופיע הפונפון כחלק מתרבות הלבוש. למשל, למדי חיל הים הצרפתי ישנו פונפון בולט התפור במרכז הכומתה. למלחים הבלגים יש גרסה דומה בצבע תכלת. בנעלי החתונה המסורתיות של האיטלקים יש פונפון קטן, וכדומה.

### אנשי דת קתולים

אנשי דת קתולים מהתקופה הרומית, נהגו ללבוש כומתה עם פונפון תפור במרכזה. צבע הפונפון ציין על דרגתו של הלובש אותה. הכמרים נהגו ללבוש את הכומתה השחורה עם פונפון בצבע שחור, להגמונים (Prelates) היה פונפון בצבע ארגמן, על הכומתות השחורות שלהם והצ'מברליינים (Chamberlains) נהגו ללבוש פונפון סגול. הבישופים והארכיבישופים לבשו כומתה סגולה עם פונפון באותו הצבע. לכומתה האדומה של הקרדינל לא היה פונפון, אלא לולאה אדומה בלבד. האפיפיור לא חבש כלל כומתה. לכמה מן הקהילות דתיות היו כומתות ייחודיים, כגון קהילת Norbertines שלבשו כומתה בצבע לבן עם פונפון באותו הצבע. כמה אבות סנט פרנסיס לבשו כומתה חומה עם פונפון שחור. קהילות אחרות עשויים היו ללבוש כומתה שחורה עם פונפון לבן, ירוק או כחול, או הכומתה השחורה של הכמורה החילונית.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **פונפון** |
| ויקישיתוף תמונות ומדיה בוויקישיתוף: **פונפון** |

הערות שוליים
------------

1. ↑  פונפון, פומפון ופיף, בדף הפייסבוק של האקדמיה ללשון העברית
טריקווטרה שזורה או קשר תלתן
**טְריקְוֶוטְרָה** (מלטינית **tri** - שלוש ו **quetrus** - פינה) היא מבנה הבנוי משלוש וסיקה פיסקיס אליו מוסיפים לעיתים מעגל תוחם או פנימי. המשמעות המקורית הייתה משולש והמושג התייחס לכל צורה בעלת 3 פינות, אך המובן הצטמצם לצורה זו.

בטופולוגיה הוא מוכר כקשר התלתן.

הצורה ידועה גם כ"קשר השילוש" (Trinity Knot) שהוא סמל קלטי שאומץ על ידי הנצרות ופעמים רבות שזור בו מעגל.

ביפן הוא מוכר כסמל מון בשם: מוּסוּבִּי מיצוּגָשיווָה (ביפנית: 結び ミツガシワ) שפירושו פרח תלתן המים (Menyanthes trifoliata).

שימוש עתיק
----------

הטריקווטרה חרוטה על אבן רוּנית בצפון אירופה ובמטבעות מוקדמים של שבטים גרמאניים. מעריכים שהייתה לה משמעות דתית והיא דומה לסמל הואלקנוּט (Valknut) של עמים סקנדינבים ומקושר לאל אודין.

הצורה מופיעה לעיתים קרובות באיים הבריטיים לאחר התקופה הרומית על עבודות מתכת ובכתבי-יד מעוטרים כדוגמת הספר של קלס. היא נמצאת על צלבים קלטיים וחפצי מתכת מתקופת הנצרות המוקדמת אם כי נראה ששימשה כאיור ולא כסמל דתי.

הנוצרים השתמשו בסמל לציון השילוש הקדוש בעיקר מהתחייה הקלטית במאה ה-19.

שימוש עכשווי
------------

באירלנד מופיע הסמל בטבעת האירית המסורתית *קְלָדֵךְ* (באירית: fáinne Chladaigh).

מעצבים אירים מודרניים הציגו אותו לבדו תוך התייחסות לתלתן בו השתמש פטריק הקדוש כמטפורה לשילוש.

האומן הנורווגי הלווארד טרטברג (Hallvard Trætteberg) עיצב בין היתר סמלים המבוססים על הטריקווטרה.

הוא מופיע כלוגו בסדרת הטלוויזיה מכושפות ועל כריכת הספר הבדיוני בה "ספר הצללים".

מופיע כמטפורה לדהז'ה וו בסדרה אפל.

* דוגמאות נוספות
* סמל יפני ( מון ) של קאשיווזאקי ניאיגטהסמל יפני ( מון ) של קאשיווזאקי ניאיגטה
* קשר תלתן קשר תלתן
* טריקווטרה כפולהטריקווטרה כפולה
* טריקווטרה הדוקהטריקווטרה הדוקה
* טריקווטרה שזורה במעגל כסמל שילוש נוצרי ונצחטריקווטרה שזורה במעגל כסמל שילוש נוצרי ונצח
* הצלב הקרולינגיהצלב הקרולינגי
* אחת מהאבנים הרוניות בפארק של אוניברסיטת אופסלה. מקורה ב פוּנבּוֹ ( אופלנד, שוודיהאחת מהאבנים הרוניות בפארק של אוניברסיטת אופסלה. מקורה ב פוּנבּוֹ ( אופלנד, שוודיה
* תצלום קרוב של האבןתצלום קרוב של האבן

ראו גם
------

* טריסקל

קישורים חיצוניים
----------------

ויקישיתוף מדיה וקבצים בנושא **טריקווטרה** בוויקישיתוף
* מאמר באנגלית: איך ארנבים נכנסו לבית כנסת
פירוש נוסף ערך זה עוסק במחלה של בני אדם. אם התכוונתם למחלה של בעלי חיים, ראו אינסולינומה (מחלת בעלי חיים).

**אִינְסוּלִינוֹמָה** (Insulinoma) היא גידול נדיר, אשר מפריש את הורמון האינסולין בכמות מוגברת. מקור הגידול כמעט תמיד מתאי בטא בלבלב. החולים סובלים מרמה נמוכה של גלוקוז בדם - היפוגליקמיה - תופעה אשר משתפרת בזמן אכילה.

האבחנה נעשית בדרך כלל על פי צרוף של רמה נמוכה של גלוקוז בדם יחד עם רמה גבוהה של אינסולין ושל פפטידים נוספים הקשורים לתהליך יצירת האינסולין, ויחד עם עדות לקיום גידול בלבלב, כגון באמצעות הדמיה רפואית.

הטיפול העיקרי הוא ניתוח.

שכיחות
------

שכיחות הגידול: בין 1 ל-4 חולים לכל מיליון איש בשנה.

ברוב המקרים הגידול קטן - פחות מ-2 ס"מ. השכיחות לממאירות (שליחת גרורות) בין 5% ל-30%.

כ-99% מהאינסולינומות מקורן בלבלב.

ב-5% מהמקרים החולים סובלים גם מגידולים בבלוטת הפאראתירואיד ובבלוטת יותרת המוח - תופעה רפואית הקרויה ניאופלזיה אנדוקרינית מרובה סוג 1 - ‎Multiple endocrine neoplasia type 1‏.

סימנים וסימפטומים
-----------------

ירידת רמת הגלוקוז בדם - היפוגליקמיה - המתבטאת בהתחלה בסימנים נוירולוגיים שונים כגון כאבי ראש, עייפות, ראייה כפולה או מטושטשת, הסימנים מוקלים בזמן אכילה.

**במצבים חמורים יותר:** הזעת יתר, רעד, פעמת, חרדות, בחילות, התכווצויות ועד לתרדמת. 

לעיתים ניתן להבחין גם בעלייה רבה במשקל הגוף.

אבחון
-----

יש לחשוד במחלה זו למי שסובל מסימנים של היפוגליקמיה בזמן צום עם רמות גלוקוז בדם של פחות מ-45 מ"ג לדציליטר - ובתנאי שסימני ההיפוגליקמיה נעלמים עם מתן גלוקוז.

בבדיקות דם נוספות תימצא רמה גבוהה של אינסולין, של פרו-אינסולין (פפטיד ממנו נוצר האינסולין) ושל פפטיד-C (תוצר לוואי בעת הפיכת פרו-אינסולין לאינסולין).

### מבחן דיכוי אינסולין

היפוגליקמיה גורמת לדיכוי בהפרשה תקינה של אינסולין, אך לא תגרום דיכוי בהפרשת אינסולין במצב של אינסולינומה.

מבחן דיכוי אינסולין הוא בדיקה רפואית, במהלכה החולה צם 72 שעות תחת השגחה רפואית, אך מותר לו לשתות משקאות נטולי קלוריות ונטולי קפאין. רמת הגלוקוז בדם נמדדת לעיתים קרובות, עד אשר הרמה יורדת פחות מ-49 מ"ג לדציליטר או עד אשר מופעים סימנים קליניים של היפוגליקמיה, ואז נלקחים בדיקות דם של אינסולין, של פרו-אינסולין ושל פפטיד-C. רמת שלושת החומרים האלה תהיה גבוהה במצב של אינסולינומה.

### הדמיה רפואית

ניתן לגלות את הגידול באמצעים בלתי פולשניים: אולטרה סאונד, טומוגרפיה ממוחשבת ודימות תהודה מגנטית, או באמצעים פולשניים: אנגיוגרפיה, ואף טכנולוגיות מתקדמות של מדידת רמת אינסולין המופרש לוורידים מאזורים שונים של הלבלב.

טיפול
-----

הטיפול העיקרי הוא כריתת הגידול בניתוח שעלול להוביל לכריתת חלק מהלבלב. חולים שלא ניתן לנתח אותם, או עם גידולים שלא ניתן להסירם, יקבלו תרופות שחוסמות הפרשת אינסולין כגון diazoxide או somatostatin.

במקרה של גידול בעל אופי סרטני (גרורות) - תינתן כימותרפיה מתאימה.

רוב החולים עם אינסולינומה שפירה יכולים להרפא באמצעות ניתוח, אולם תופעות המחלה עלולות לחזור במקרה של גידולים מרובים. כ-2% מהחולים מפתחים סוכרת מסוג 1 לאחר הניתוח.

ראו גם
------

* אינסולין
* לבלב
* סוכרת
* היפוגליקמיה

קישורים חיצוניים
----------------

ויקישיתוף מדיה וקבצים בנושא **אינסולינומה** בוויקישיתוף
* הערך "אינסולינומה", באתר ויקירפואה

  

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**דימיטרי גרבובסקי** (באוקראינית: **Дмитро Грабовський**;‏ 30 בספטמבר 1985 - 23 בינואר 2017) היה רוכב אופניים וטריאתלט ישראלי-אוקראיני. אלוף העולם עד גיל 23 (2005) ומנצח חצי ישראמן (2015).

ביוגרפיה
--------

גרבובסקי נולד ב-1985 באוקראינה והתאמן שם ברכיבת כביש. הוא ניצח בבריחת יחיד במרוץ הכביש לרוכבים עד גיל 23 באליפות העולם ב-2005 שנערכה במדריד. באותה אליפות הוא סיים שני במרוץ נגד השעון בקטגוריית הגיל שלו וסומן כאחד מרוכבי העתיד בדבוקה המקצועית. הוא הוחתם ב-2007 על ידי הקבוצה הבלגית קוויק סטפ, אחת מהקבוצות הבולטות בדבוקה. דרכו לא צלחה בקבוצה הבלגית וב-2008 הוא הוחתם על ידי הקבוצה האיטלקית-אוקראינית ISD. במסגרתה השתתף בג'ירו ד'איטליה ב-2009 וסיים במקום ה-67.

בשנת 2013 עלה לישראל ועבר להתגורר עם הוריו בערד. התחיל להתאמן בקבוצת "דינאמו רייסינג" בהנחיית ויקטור קיטייב, שהיה מאמן נבחרת ישראל באופני כביש בשנים 2013-2011.
ונחשב לרוכב הטוב בישראל בזמן הזה.

בשנת 2014 התחרה כחלק משלשה (כל אחד מבצע מקצוע אחר) בישראמן נגב וביצע את הזמן רכיבה המהיר ביותר שבוצע על המסלול אי פעם 90 ק"מ בזמן של 2:20 שעות. בנוסף החל לעשות הסבה לתחום הטריאתלון ועבר להתאמן אצל תום מרמרלי (אלוף ישראל באיש ברזל בשנים 2012-2014) בקבוצת TRIHARD.

בשנת 2015 התחרה דימיטרי במקצה החצי ישראמן וניצח בקטגוריית הישראלים בפער של 30 דקות כאשר הוא קובע זמן כללי של 4:40 וזמן רכיבה של 2:33 שעות.

נפטר בגיל 31 מדום לב בינואר 2017.

תחרויות
-------

* 2002 – אלוף אירופה לנוער באופני מסלול, תחרות Team Pursuit (עם ויטאלי קונדרוט, ודים מטסקו, ואנדריי בוצ׳קו).
* 2003 – אלוף אוקראינה לנוער – מרוץ כביש
* 2003 – מקום 3 באליפות העולם לנוער באופני מסלול, תחרות Points.
* 2003 – אלוף אירופה לנוער באופני מסלול, תחרות Scratch.
* 2003 – סגן אלוף העולם לנוער במרוץ "נגד השעון" המילטון קנדה
* 2004 - אלוף אירופה עד גיל 23 (U23) באופני מסלול, תחרות Team Pursuit (עם ולדימיר דיודה, מקסים פוליצ׳וק וויטאלי פופקוב).
* 2005 - אלוף אירופה עד גיל 23 (U23) במרוץ ״נגד השעון״
* 2005 - אלוף העולם עד גיל 23 (U23), וסגן אלוף העולם עד גיל 23 במרוץ ״נגד השעון״
* 2006 - אלוף אירופה עד גיל 23 (U23) במרוץ ״נגד השעון״
* 2010 - חולצת "מלך ההרים" במירוץ טיראנו אדריאטיקו
* 2013 - אלוף המכביה (תחת דגל אוקראינה).
* 2015 - מנצח חצי ישראמן נגב (טריאתלון).

קישורים חיצוניים
----------------

ויקישיתוף מדיה וקבצים בנושא **דימיטרי גרבובסקי** בוויקישיתוף

* דימיטרי גרבובסקי, באתר Cycling Archives
* דימיטרי גרבובסקי ב-Cycling Archives
* גיא חלמיש, דום לב בגיל 31 - על דימה גרבובסקי כוכב שהפציע ברכיבה בישראל, באתר Bikepanel, ‏24 בינואר 2017

הערות שוליים
------------

1. ↑  Super strong Grabovskyy wins in Madrid, באתר cyclingnews.com, ‏, 24 בספטמבר 2005
**גנון לבן שת** או **גנון מונה** (שם מדעי: ***Cercopithecus mona***) הוא מין של קוף מהסוג גנון החי ביערות מערב אפריקה בטבע והופץ בידי האדם גם לאי גרנדה וסאו טומה ופרינסיפה. 

קוף זה מצוי במזרח גאנה, טוגו, בנין, ניגריה ומערב קמרון. הוא חי ביערות גשם טרופיים אך יימצא גם ביערות שפלה, רצועות עצים טרופיות וגם בסוואנות מיוערות וכן לאורך דלתת הניז'ר, כשהוא הקוף המצוי ביותר לאורך הנהר. 

אורכו של הגנון 35 עד 55 ס"מ, אורך הזנב 70 עד 90 ס"מ ומשקלם עד 4.4 ק"ג בזכרים ועד 2.5 ק"ג בנקבות, כך שהוא אחד מהקטנים שבגנונים ודומה מעט למיני הסוג קוף ירוק. הקוף בעל גב ועורף חומים-אדמוניים, חזה בהיר, גפיים וזנב שחורים והפנים כהות עם שיער לחיים ו"זקן" לבנים והחוטם ורוד עם שפתיים וסנטר לבנים. 

הקוף מצוי בין ענפי העצים כשהוא נע בקבוצות של 12 פרטים בממוצע ובראשם זכר אלפא. עם זאת נצפו להקות של מעל 35 פרטים בלהקה. הקופים ניזונים מפירות, עלי עצים, זרעים שונים וגם מבעלי חיים קטנים.

קישורים חיצוניים
----------------

ויקישיתוף מדיה וקבצים בנושא **גנון לבן שת** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

* גנון לבן שת, באתר אנציקלופדיה בריטניקה (באנגלית)

הערות שוליים
------------

1. ↑  גנון לבן שת באתר הרשימה האדומה של IUCN
**דימיטר גָנֶב ורְבָּנוֹב** (בבולגרית: **Димитър Ганев Върбанов**;‏ 28 באוקטובר 1898 – 20 באפריל 1964) היה מהפכן קומוניסטי מחתרתי בבולגריה וברומניה, שנעצר, נשפט ונכלא. גנב היה דיפלומט ופוליטיקאי, שהחזיק בתפקידים נכבדים בבולגריה הקומוניסטית, לרבות ראשות המדינה בשנים 1958–1964 בתור יושב ראש הפרזידיום של האספה הלאומית הבולגרית.

גנב נולד בכפר **גראדץ** בבולגריה. הוא סיים לימודי בית ספר תיכון בוורנה והשתתף במלחמת העולם הראשונה. ב-1918 הצטרף למפלגה הקומוניסטית הבולגרית. מ-1921 עבד כמורה ב**נובו סלו**, אך לאחר מעורבותו בהתקוממות ספטמבר עבר לסופיה, שם מונה ב-1924 למזכיר איגוד עובדי המזון. בשנים 1925–1929 היה חבר ועד הנהגת איגודי העובדים העצמאיים, ומ-1929 נשלח לפעול ברומניה, בדרום דוברוג'ה, במסווה של לימודים. הוא היה מזכיר הארגון המהפכני הדוברוג'ני (Dobrujanska revoluționna organizația) שפעל לניתוק דוברוג'ה מרומניה. ב-1932 נידון בהיעדרו לחמש שנות מאסר בבית משפט רומני של מחוז קליאקרה. משנת 1934 היה חבר במזכירות המפלגה הקומוניסטית הרומנית.

מעצר, משפט וכליאה
-----------------

 ערך מורחב – **משפט קראיובה (1936)**  

בליל ה-12 ביולי 1935 נעצרו על ידי שלטונות רומניה פעילים קומוניסטים. בעקבות ידיעה שקיבלה סיגורנצה, עקבו סוכניה אחר בית בבוקרשט שנחשד כמקום מפגש והתייעצות של פעילים קומוניסטים. ב-12 ביולי 1935, בסביבות השעה 23.00, סוכני סיגורנצה עצרו שלושה אנשים שיצאו מתוך הבית, אנה פאוקר, דימיטר גנב ושמיל מרקוביץ', שלושתם חברי מזכירות המפלגה הקומוניסטית הרומנית המחתרתית. במהלך המעצר ירו הסוכנים ופצעו את פאוקר ברגליה, ואת גנב בראשו. על גופו של גנב נמצאו מסמכי זהות מזויפים על שמו של קאלף איב יורדן, ששימשו אותו להתחמק מזיהוי. השלושה וקומוניסטים נוספים, שנעצרו בנסיבות אחרות, הועמדו למשפט בבוקרשט, אך בגלל ההפגנות הועבר המשפט לקראיובה. מרקוביץ', פאוקר וגנב נמצאו חייבים בדין והוטל על כל אחד מהם עונש של עשר שנות מאסר, מאה אלף לאי קנס והגבלת זכויות אזרחיות לעשר שנים.

גנב שוחרר לאחר הסכם קראיובה ושב לפעול במפלגה הקומוניסטית הבולגרית וב-1942 התקבל ללשכה הפוליטית.

התקופה הקומוניסטית
------------------

לאחר מלחמת העולם השנייה, עם שינוי השלטון בבולגריה, כיהן גנב בתפקידים מפלגתיים בכירים. בשנים 1947–1948 היה שגריר בולגריה ברומניה ומ-1948 עד 1952 היה שר לסחר חוץ בממשלת בולגריה. בשנים 1952–1954 כיהן כשגריר בולגריה בצ'כוסלובקיה ומ-1954 כיהן כמזכיר הוועד המרכזי של המפלגה הקומוניסטית הבולגרית. מיולי 1957 קיבל חברות מלאה בפוליטבירו. מ-1 בדצמבר 1958 ועד מותו היה יושב ראש הפרזידיום של האספה הלאומית של בולגריה, תפקיד שנחשב באותם הימים לראש המדינה.

הערות שוליים
------------

1. ↑  Comuniștii înainte de comunism, Editura universității din București, 2014, עמוד 256

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 3728 4474
* LCCN: n86047433
* VIAF: 6409963
* WorldCat: lccn-n86047433

 |
**גנון לבן-אף גדול** או **גֵּנוֹן לְבֶן-אַף** (שם מדעי: ***Cercopithecus nictitans***) הוא מין של קוף מהסוג גנון שבמשפחת קופים בעלי זנב המצוי ביערות אגן הקונגו, אך גם בכמה סוואנות. הקוף דומה למין גנון לבן-אף קטן אך גדול יותר.

מאפיינים
--------

קופים אלה חיים בחבורות גדולות ביער הגשם לצד קופים אחרים כמו גנונים אחרים. החבורה עוזרת לבני הקבוצה להישמר מטורפים כמו נמרים, עופות דורסים ונחשים גדולים. כשאחד הקופים רואה טורף הוא קורא באזעקה משותפת הגורמת לשאר הקופים להימלט. הקופים עצמם חיים בחבורה שבה שולט זכר גדול על כמה נקבות וצאצאיהם.

קוף זה מגיע לאורך 43–70 ס"מ ולמשקל של 4.6 ק"ג בנקבות ו-6.7 ק"ג בזכרים. פניהם צבועים בכחול עם עפעפיים כתומות בהירות ואף לבן, מהם קיבלו את שמם. האוזניים שחורות והשיער שסביבם כהה.

קופים אלה ניזונים בעיקר מפירות שהם מוצאים ביער אך לא יהססו לגוון בכל מזון אפשרי.

קישורים חיצוניים
----------------

ויקישיתוף מדיה וקבצים בנושא **גנון לבן-אף גדול** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  גנון לבן-אף גדול באתר הרשימה האדומה של IUCN
**הפוליקליניקה האוניברסיטאית אגוסטינו ג'מלי** (באיטלקית: **Fondazione Policlinico Universitario Agostino Gemelli**) היא בית חולים כללי בעיר רומא, בירת איטליה. בבית החולים 1,558 מיטות אשפוז, וככזה הוא הגדול ברומא ובית החולים השני בגודלו באיטליה כולה.

בית החולים
----------

הקמת בית החולים החלה בשנת 1959 על גבי גבעת מונטה מריו שבצפון-מערב רומא. הוא החל לפעול ב-1964. הוא נקרא על שמו של מייסד האוניברסיטה הקתולית של הלב הקדוש, האח הפרניצסקני והרופא אגוסטינו ג'מלי.

המוסד הוא בית חולים אוניברסיטאי ומסונף לבית הספר לרפואה של האוניברסיטה הקתולית הלב הקדוש. מתקיימים בו גם לימודי סיעוד ופיזיותרפיה.

קמפוס בית החולים משתרע על פני שטח של 370 דונם וטובל בירק ועצים. הוא כולל גם מעבדות מחקר ומעונות סטודנטים. וילה ששכנה על הגבעה לפני בניית בית החולים עליה ושימשה בעבר כמנזר משולבת כיום בקמפוס ומשמשת ככנסייה המרכזית בו וכמקום מושבו של מכון לביואתיקה. בתחילת שנות האלפיים נבנה בקמפוס בניין חדש, שבו שוכנים כיום המחלקה לרפואה דחופה ומרבית חדרי הניתוח. בשנת 2015 נפתח בו אולם להקרנת סרטים (Medicinema) בקיבולת של 130 מקומות, המותאם לשימושם של חולים במיטות ובכיסאות גלגלים.

סטטיסטיקת פעילות לשנת 2015:

* 30,000 מבקרים מדי יום
* 80,000 ביקורים בחדר המיון
* 95,000 אשפוזים
* 45,000 ניתוחים
* 10,000 טיפולי דיאליזה
* 6,000,000 פעולות רדיולוגיות
* 5,000 עובדים, מהם 1,000 רופאים ו-2,000 אחיות ואחים
* מחקר רפואי בבית החולים והאוניברסיטה: 323 ניסויים, 1,500 מאמרים, 17 פטנטים.

בית החולים הוא מרכז בולט באיטליה לניתוחי גידולים בכבד ובמערכת העיכול ולהשתלת איברים. תחום מומחיות נוסף בו הוא טיפול במחלות אנדוקריניות ומטבוליות. בשנת 2015 נפתח בבית החולים חדר ניתוח היברידי ובו מכשירי הדמיה. קיים בו מכון רדיותרפיה חדיש, מרכז לטיפול במחלות נוירו-מוסקולריות ומרכז סימולציה רפואית בשטח של 1,200 מטר רבוע.

בין המטופלים הידועים שטופלו בבית החולים היה האפיפיור יוחנן פאולוס השני, שעבר בו ניתוח חירום לאחר ניסיון ההתנקשות בחייו בשנת 1981. האפיפיור טופל בבית החולים מספר פעמים נוספות במהלך השנים. מטופלים מפורסמים אחרים היו הפוליטיקאים ג'וליו אנדראוטי ופרנצ'סקו קוסיגה, האם תרזה וסטפן הוקינג וכן האפיפיור פרנציסקוס. בשנת 2009 הוצב מול הכניסה לבית החולים פסל של יוחנן פאולוס השני.

קישורים חיצוניים
----------------

ויקישיתוף מדיה וקבצים בנושא **הפוליקליניקה האוניברסיטאית אגוסטינו ג'מלי** בוויקישיתוף
* 

* אתר האינטרנט הרשמי של הפוליקליניקה האוניברסיטאית אגוסטינו ג'מלי (באיטלקית)
* The Gemelli: The Pope's hospital, באתר חדשות ה-BBC, ‏2 בפברואר 2005

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 1760 4193
* VIAF: 245455394
* WorldCat: viaf-245455394

 |
**טריפה** (בספרדית: **Tarifa**) היא עיירה הנמצאת במחוז קדיס באנדלוסיה, בקצה הדרומי של ספרד. העיירה ממוקמת בקרבת קוסטה דה לה לוס (בספרדית: חוף האור) ומצר גיברלטר המפריד בין ספרד למרוקו. בעיירה מתגוררים כ-18 אלף תושבים.

טריפה היא היישוב הדרומי ביותר ביבשת אירופה, ולמעשה היא דרומית יותר מהערים תוניס ואלג'יר הנמצאות באפריקה.

היסטוריה
--------

באזור בו נמצאת טריפה כיום הייתה עיירה רומאית בשם באילו קלאודיה (Baelo Claudia). הרומאים בנו סביב העיירה חומות שנותרו עד היום בשטח העיירה.

טריפה קיבלה את שמה המודרני לאחר מתקפה בשנת 710 מידו של טריף אבן מליק, מפקד צבא ברברי נאמן למוסא בן נציר.

לאחר הכיבוש האסלאמי של דרום ספרד, החלו להקים ביצורים בעיירה במאה ה-10. במהלך השנים העיירה עברה לידיים שונות, ביניהן הייתה תחת שלטון שושלת מוראביטון. לאחר שזו האחרונה נפלה, טריפה נהפכה לחלק מממלכת גרנדה. בשנת 1292 היא נכבשה על ידי סנצ'ו הרביעי, מלך קסטיליה, ושנתיים לאחר מכן בפיקוד של אלונסו פרס דה גוסמן עמדה במצור של פלוגות אפריקאיות אסלאמיות. בשנת 1340 טריפה שוב עמדה תחת מצור, הפעם התוקפים היו בני השושלת המרינית ובעקבות המצור התפתח עימות גדול בין מרוקו ובין פורטוגל וקסטיליה. בשנת 1514 העיירה נהפכה למקום מושבו של המרקיז של האזור.

במהלך מלחמת חצי האי, טריפה הייתה תחת מצור של חיילים צרפתים ב-20 בדצמבר 1810, ופעם נוספת ב-18 באוקטובר 1811. בשני המצורים, טריפה קיבלה הגנה מחיילים מגיברלטר, שכן הספרדים והאנגלים כרתו ברית נגד הצרפתים. בשנת 1811 היו 3,000 חיילים שהגנו על העיירה, מתוכם 1,200 היו בריטים. בין הכוחות הבריטים היה גם צ'ארס הולווי, מהנדס צבאי בריטי שעזר לשפר את ביצורי העיירה. ב-19 בדצמבר העיירה הותקפה פעם נוספת לרגל חג המולד, והוטל עליה אולטימטום להיכנע ב-30 בדצמבר. הן המפקדים הבריטים והן המפקדים הצרפתים סירבו להיכנע. יום לאחר מכן החל לרדת גשם עז על הכוחות הצרפתים. ב-5 בינואר הצרפתים הבינו שאבקת השרפה שלהם רטובה ושרוביהם נסתמו בבוץ והם נסוגו.

כלכלה
-----

כלכלת טריפה מתבססת בעיקר על תיירות, בעיקר על פעילויות הקשורות לספורט ימי. כמו כן הכלכלה מסתמכת במידה מועטה יותר על תעשייה וחקלאות באזור הסובב את העיירה.

תחבורה
------

מהנמל של טריפה יש שירות מעבורות לעיר טנג'יר במרוקו.

קישורים חיצוניים
----------------

ויקישיתוף מדיה וקבצים בנושא **טריפה** בוויקישיתוף
* 

* אתר האינטרנט הרשמי של טריפה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557334505171
* GND: 4709116-2
* LCCN: n80114431
* MusicBrainz: c82f8b53-f538-42b8-b642-6c1bd8fd3653
* VIAF: 133691621
* WorldCat: lccn-n80114431

 |
**גנון דברזה** (שם מדעי: ***Cercopithecus neglectus***) הוא מין של קוף בעל זנב מהסוג גנון החי ביערות של מרכז אפריקה ומעט במזרח אפריקה. זהו המין הגדול בסוג גנון והוא קרוי על שם החוקר הצרפתי פייר סבורגנאן דברזה (אנ').

תיאור
-----

הגנון הוא בעל דו-צורתיות זוויגית גבוהה ביותר, כשהזכרים מגיעים לאורך של 60 ס"מ ולמשקל 7 ק"ג והנקבות מגיעות לאורך של 40 ס"מ ולמשקל 4 ק"ג בממוצע. הם בעלי זנב ארוך וגמיש באורך של עד 67 ס"מ והם מותאמים לחיים על ענפי העצים. קוף זה צבעוני מאוד, בעל פרווה אפורה-כסופה עם גב חום-אדמדם, גפיים וזנב שחורים, עם פס לבן על הירך והחזה לבן. הגנון בעל "זקן" לבן לאורך חלל האף, הפה והסנטר וגם הגרון ומעל הגבות שיער כתום וכיפת הראש שחורה. שני הזווגים די דומים בצבעם. תוחלת חייהם עד 22 שנה בטבע ועד 30 שנה בשביה.

הגנונים חיים ביערות משווניים הכוללים יערות גשם, יערות במבוק וביצות סבוכות לאורך גדות מים מתוקים כמו נהרות ברחבי מרכז אפריקה והם בעלי תפוצה נרחבת יחסית לבני סוגם. הם חיים באנגולה, קמרון, הרפובליקה המרכז-אפריקאית, הרפובליקה הדמוקרטית של קונגו, הרפובליקה של קונגו, גינאה המשוונית, אתיופיה, גבון, קניה, דרום סודאן, ניגריה, אוגנדה וייתכן שגם בטנזניה. הקופים חיים בקרבה גדולה למים ולעיתים נראים שוחים. עם זאת לרוב הם לא יורדים מהעצים, לרוב רק לחיפוש מזון.

מזונם של הגנונים מורכב מפירות וצמחים קרקעיים אך גם מזרעים, חרקים ומזונות נוספים שהם מוצאים ביער. הם עצמם נטרפים בידי נמרים, עיט כתר ושבטי ציידים ובמידה פחותה יותר גם מפיתונים ומשימפנזות. קוף זה לרוב נחבא אל הכלים בין הסבכים והעלים וינסה להתחמק מטורפיו בשקט מוחלט. קבוצה של קופים גם תקרא קריאת אזעקה לשאר חברי הקבוצה, בייחוד כשהטורף הוא עיט כתר. כך הקבוצה תישמר בין הענפים הסבוכים ביותר ואף תנסה להרחיק את העיט בצעקות.

הגנון לא מצוי בסכנה בטבע אך הוא עלול להיפגע מבירוא יערות ומציד קופים לבשר.

גלריה
-----

* 
* 
*

קישורים חיצוניים
----------------

ויקישיתוף מדיה וקבצים בנושא **גנון דברזה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

* גנון דברזה, באתר אנציקלופדיה בריטניקה (באנגלית)

הערות שוליים
------------

1. ↑  גנון דברזה באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007543364905171

 |
**דימיטר איוואנוב שישמנוב** (בבולגרית: **Димитър Иванов Шишманов**‏; 19 בנובמבר 1889, סופיה, נסיכות בולגריה – 1 בפברואר 1945, סופיה, ממלכת בולגריה) היה סופר, דיפלומט, ופוליטיקאי בולגרי, אשר כיהן כמזכיר הכללי וסגן שר החוץ ובהמשך, בין השנים 1943–1944 כשר החוץ של בולגריה בממשלתו של דוברי בוז'ילוב. ב-1942, בעת כהונתו כסגן שר החוץ נתן שישמנוב אישור בשם ממשלת בולגריה לגסטפו לגרש למחנות ההשמדה יהודים בעלי נתינות בולגרית המתגוררים בגרמניה הנאצית ובארצות הנתונות לשליטתה.

קורות חייו
----------

דימיטר שישימנוב נולד בסופיה. אביו איוואן שישמנוב היה דיפלומט וכיהן כשגריר בולגריה לרפובליקה העממית של אוקראינה, ואימו לידיה שישמנובה הייתה סופרת, עיתונאית ומתרגמת נודעת. דימיטר שישמנוב רכש השכלה אקדמית במשפטים באוניברסיטת ז'נבה. בין השנים 1932–1935 כיהן כראש המחלקה המשפטית במשרד הפנים של בולגריה. בתקופה זו התפרסמו מספר מחזות וסיפורים קצרים אשר כתב. מ-1935 ועד 1940 כיהן כשגריר בולגריה לממלכת יוון ובהמשך בין 1940 - 1943 כיהן כמזכיר הכללי וסגן שר החוץ בממשלתו של בוגדאן פילוב. באוקטובר 1943 התמנה לשר החוץ בממשלתו של דוברי בוז'ילוב וכיהן עד יוני 1944 עת התפטר בוז'ילוב.

בעת כהונתו כסגן שר החוץ עלתה שאלת גורלם של יהודים נתיני בולגריה שאינם מתגוררים בשטחה. בחילופי מכתבים מיוני 1942 בין המשרד הראשי של הגסטפו בברלין לשגריר הגרמני בסופיה אדולף בקרלה, מצוין כי הושג הסכם עקרוני בעל פה בין בולגריה לגרמניה לפיו לא תעמוד אף אחת מהממשלות על זכויות יהודים שהיו בעבר נתיני אחת המדינות ומתגוררים בשטחים הנתונים לשליטתן. מצוין שבעוד שאת היהודים אזרחי בולגריה המתגוררים בשטחה לא ניתן כרגע להגלות מזרחה בשל סיבות לוגיסטיות, הרי שקיימת דחיפות שהיהודים בעלי נתינות בולגרית המתגוררים בגרמניה ובארצות הנתונות לשליטתה, יגורשו לאלתר. בקרלה השיב שהמזכיר הכללי של משרד החוץ דימיטר שישמנוב הודיע לו שממשלת בולגריה מוכנה לחתום מיידית על הסכם כתוב ברוח הדברים, וכי ממשלת בולגריה מאשרת לגרש יהודים בעלי נתינות בולגרית המתגוררים בגרמניה ובארצות הנתונות לשליטתה.

בשלהי 1944, לאחר הפיכת חזית המולדת של בולגריה נעצר שישמנוב והועמד לדין במסגרת "משפטי העם" בבית הדין העממי שהוקם לשפיטת בכירי הממשל הקודם ומשתפי פעולה עם הנאצים. שישמנוב נמצא אשם והוטל עליו עונש מוות. הוא הוצא להורג על ידי כיתת יורים בשטח בית הקברות המרכזי בסופיה ב-1 בפברואר 1945. ב-1996 ביטל בית המשפט העליון הבולגרי את פסק הדין של בית המשפט העממי בשל אי סדרים בהליכים המשפטיים, וזיכה את שישמנוב מכל אשמה.

קישורים חיצוניים
----------------

ויקישיתוף מדיה וקבצים בנושא **דימיטר שישמנוב** בוויקישיתוף
* משפחת שישמנוב, באתר vidin-online.com (בבולגרית)

הערות שוליים
------------

1. 1 2  חיים קשלס, **קורות יהודי בולגריה**, חלק ג' - תקופת השואה, הוצאת דבר, תל אביב, 1969, עמוד 70.
2. ↑  ההכנות במוסקבה למשפטי העם בסופיה, באתר desebg.com (בבולגרית).
3. ↑  אמיל דימיטרוב, דימיטר שישמנוב בפני בית הדין העממי, באתר liternet.bg (בבולגרית).
4. ↑  דימיטר שישמנוב - ביוגרפיה, באתר literaturensviat.com (בבולגרית).

|  |  |  |
| --- | --- | --- |
| **הקודם**:**סאבה קירוב** | **שר החוץ של בולגריה** 14 באוקטובר 1943 – 1 ביוני 1944 | **הבא**:**איוואן בגריאנוב** |

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb121944325 (data)
* GND: 119471019
* ISNI: 0000 0003 7073 6614
* LCCN: no95054081
* NKC: js2008439171
* NTA: 075041154
* SUDOC: 128868201
* VIAF: 14816585
* WorldCat: lccn-no95054081

 |
**מודל פיננסי** הוא מודל הבנוי מהנחות ומספרים, ומאפשר חיזוי כספי של "מערכת". המערכת יכולה להיות חברה, ארגון, פרויקט וכדומה. 

המודל הפיננסי נדרש כשיש צורך באומדן עתידי של כספים, כגון אומדן רווחיות, תחזית הכנסות, תחזית הוצאות וכדומה. המודל בנוי על הנחות עבודה שמשמשות בסיס להבנה של כל המערכת. על בסיס הנחות העבודה, מחילים נתונים של הפרטים הקטנים יותר המרכיבים את המערכת הכלכלית, כך שנוצר מודל כלכלי שבו שינוי של פרט בתוך המודל, משפיע על כל המודל. לדוגמה - שינוי של מחיר המוצר ישפיע על היקף רכישת המוצר, ומשם ישפיע על היקף המכירות של החברה, ומשם ישפיע על הרווחיות שלה, ומשם ישפיע על הכסף המזומן שיעמוד לרשותה, ומשם על היקף ההון ההתחלתי הנדרש, וכן הלאה. 

מודל פיננסי טוב נדרש בכל חברה וארגון כלכלי, לצורך קבלת החלטות ניהוליות טובות. כמו כן, הוא מאפשר סימולציות "מה אם", שכן המנהל יכול לשנות פריטים במודל כדי לבחון את השפעתם על כלל המערכת/הארגון/החברה.

המודלים הפיננסים מורכבים ומקצועיים, ולכן על פי רוב נעשים בידי אנשי מקצוע שהם כלכלנים ו/או רואי חשבון ו/או בוגרי מנהל עסקים המתמחים במימון.

קישורים חיצוניים
----------------

* מודל פיננסי לדוגמה
**גנון פרוס** (שם מדעי: *Cercopithecus preussi*) הוא מין של פרימט מהסוג גנון החי באפריקה המערבית בקמרון, ניגריה והאי ביוקו שבגינאה המשוונית. הזואולוג הגרמני פול מטשי (Paul Matschie) קרא למין בשנת 1898 על שמו של הבוטניקאי פול פריו (Paul Rudolph Preuss) שחקר את הצמחייה של קמרון.

מאפיינים
--------

אורכו של הגנון ללא הזנב הוא 48 סנטימטרים והזכר גדול מהנקבה. הגנון בעל פרווה בצבע אפור עד שחור וסנטר בצבע אפור. הגנון חי בקבוצות של עד 12 קופים הכוללים זכר בוגר, חלק מהנקבות וגוריהן. הנקבה ממליטה בסוף עונת הרבייה גור אחד. הגנון חי ביערות הגשם של אפריקה המערבית וניזון בעיקר מעלים, פירות, זרעים, פרחים וחסרי חוליות קטנים כמו חרקים. הטורפים העיקריים של הגנון הם נמרים, שימפנזות, פיתון סלעים אפריקני, חתול זהוב אפריקני ועיט כתר. הגנון נמצא על פי הרשימה האדומה של IUCN במצב השימור סכנת הכחדה עקב בירוא יערות וציד כשבאי ביוקו האוכלוסייה ירדה ב50 אחוז ב20 השנים האחרונות.

קישורים חיצוניים
----------------

ויקישיתוף מדיה וקבצים בנושא **גנון פרוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ARKive
* ITIS
* GBIF
 |

הערות שוליים
------------
**ביוריתמוס** (קצב חיים: **biorhythm**; ביו (bio)= חיים. ריתמוס (rhythm)= קצב) היא תאוריה פסבדו מדעית המחפשת דפוסים של שינויים בפיזיולוגיה, רגשות ואינטלקט, תוך התייחסות לשלושה מחזורים ב"קצב הגוף":

* מחזור רגשי: נמשך 28 ימים. קשור לרגישות הנפשית, לשיתוף פעולה סביבתית, להתמודדות רגשית. מחזור זה מבוסס על "מחזוריות" מערכת העצבים.
* מחזור פיזיולוגי: נמשך 23 ימים. קשור לאנרגיה ולביצוע משימות פיזיות, רמת האיזון במערכת הפיזיולוגית. מחזור זה מבוסס על "מחזוריות" סיבי השרירים ותפעולם.
* מחזור אינטלקטואלי: נמשך 33 ימים. קשור לכוחות המחשבה, התפיסה וההיגיון. מחזור זה מבוסס על "מחזוריות" תאי המוח בתהליכים המחשבתיים.

לכל מחזור ישנם שני שלבים: החלק הראשון הוא השלב החיובי. החלק השני הוא שלילי (בגרף אפשרי, בהתאם למיקום העקומה לעומת קו האפס). מסלול כל מחזור מתחיל בנקודת אפס ונמשך מעליו עד שמגיע לנקודת מקסימום המכונה "נקודה מיני קריטית חיובית".
העקומה במסלולה חוצה את קו האפס ונמשכת מתחתיו עד שמגיעה לנקודת מינימום המכונה "נקודה מיני קריטית שלילית".
הנקודה בה חוצה העקומה את קו האפס היא "נקודה קריטית" זו הנקודה בה המחזור עובר משלב לשלב.

לנקודת מפנה זו מתלווה תחושה של אי יציבות זמנית.
הביוריתמוס אינו סיבה ותוצאה כשלעצמו אלא שינויים מתמשכים הקובעים את רמת היכולת משלוש הבחינות.

מבחינה חזותית, ישנו צופן מקובל עבור כל מחזור: הפיזיולוגי מצוין באדום, הרגשי בכחול והאינטלקטואלי בירוק.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **ביוריתמוס** |
| ויקישיתוף תמונות ומדיה בוויקישיתוף: **ביוריתמוס** |

* Biorhythm Chart
* KalaRhythms

* כתוב תאריך לידה ותקבל על הצג מפת ביוריתמוס באתר: "מיסטיק אייג'".

|  |  |
| --- | --- |
| בקרת זהויות עריכת הנתון בוויקינתונים | 
* NDL: 00560472

 |
**מודל מבנה צסיום כלוריד (CsCl)** הוא מודל של גביש יוני שבו האניונים נמצאים ב-8 הפינות של תא היחידה הקובי וקטיון אחד באמצע תא היחידה. בצורה אקוולנטית, ניתן לתאר זאת שהקטיונים נמצאים בפינות של תא היחידה והאניון נמצא במרכז. לכל סוג של יון בגביש יש מספר קואורדינציה 8.

בין התרכובות בעלות המבנה של צסיום כלוריד: CsCl, CsBr, CsI, CsCN, CuZn, NH4Cl.

| צילום גבישי צסיום כלוריד | מבנה גביש של צסיום כלוריד | מבנה תא יחידה של צסיום כלוריד |
| --- | --- | --- |
| * 
 | * 
 | * 
 |

השוני בין מודל הסזיום כלוריד למודל הנתרן כלוריד
-----------------------------------------------

מבנה תא יחידה של צסיום כלוריד
יוני צסיום גדולים מיוני הנתרן ולכן לא יכולים להתאים למרווחים שבין סריג יוני הכלור. בצסיום כלוריד יוני הכלור מאורגנים במבנה קובי פתוח יותר, כאשר יוני הצסיום ממלאים את המרווחים ביניהם.

במבנה של גביש צסיום כלוריד כל יון צסיום מוקף ב-8 יוני כלור וכל יון כלור מוקף ב-8 יוני צזיום. לכן, לצסיום כלוריד יש קואורדינציה 8:8. תא יחידה של צסיום כלוריד מכיל רק יון אחד מכל סוג. לדוגמה: יש יון צסיום בודד במרכז ויון כלור ({\displaystyle 8X1/8=1} ) אחד בפינות.

כאשר נוצרים כוחות משיכה בין שני יונים בעלי מטענים מנוגדים, משתחררת אנרגיה. ככל שמשתחררת יותר אנרגיה המערכת הופכת ליציבה יותר. כלומר, ככל שיש יותר אינטראקציות בין יונים שליליים וחיוביים, הגביש יהיה יותר יציב.

כאשר מקיפים יון חיובי כמו צסיום עם שמונה יוני כלוריד ולא רק שישה (ולהפך עבור יוני כלוריד, כלומר כל יון שלילי של כלוריד מוקף בשמונה יוני צסיום), מתקבל גביש יציב יותר.
דבר זה אינו מתקיים במודל גביש של נתרן כלוריד בגלל שיוני הנתרן קטנים מיוני הצסיום. אם הם יסתדרו באותו מבנה כמו של הצסיום כלוריד, כל המבנה יתכווץ והדבר יגרום למגע בין יוני כלור אחד עם השני אשר יביא לכוחות דחייה בין יונים שליליים .

בסידור זה כוחות הדחייה גוברים על כוחות המשיכה שיכלו להיווצר בין יון כלוריד לשמונה יוני נתרן. כלומר סידור זה אינו אפקטיבי מבחינה אנרגטית. לעומת זאת כאשר הנתרן הכלורי מסודר במבנה קואורדינציה 6:6 אין כוחות דחייה בין יוני הכלוריד השונים, ולכן זאת הצורה הטובה ביותר לסידור הגביש.

כדי לדעת האם תרכובות במבנה צסיום כלוריד או נתרן כלוריד צריך להתייחס ליחס בין הרדיוס של היון השלילי לרדיוס של היון החיובי.
אם הרדיוס של היון החיובי גדול יותר ב 73% מהרדיוס של היון השלילי אז מתאפשרת קואורדינציה 8 :8 .כאשר ההפרש בין הרדיוסים 41%-73% אז מתאפשרת קואורדינציה 6: 6

| מבנה תא יחידה של צסיום כלוריד | מבנה תא יחידה של נתרן כלוריד |
| --- | --- |
|  מבנה קואורדינציה 8:8 |  מבנה קואורדינציה 6:6 |
|  |  |

במודל מבנה של צסיום כלוריד, יון צסיום הוא כ 93% מגודלו של יון כלוריד, כלומר היחס בין רדיוסי היונים נמצא בתחום המתאים לקואורדינציה 8:8. לעומת זאת במודל מבנה של נתרן כלוריד יון נתרן הוא כ-52% מגודלו של יון כלוריד, כלומר היחס בין רדיוסי היונים מתאים לקואורדינציה 6:6.

הערות שוליים
------------

1. ↑  Plyushev, V.E. and Stepin, B. D (1975). *Аналитическая химия рубидия и цезия*. Moscow: Nauka. p. 96.`{{cite book}}`: תחזוקה - ציטוט: multiple names: authors list (link)
2. ↑  Henry Ehrenreich (1984). *Solid state physics: advances in research and applications*. Academic Press. pp. 29–31. ISBN 978-0-12-607738-4. נבדק ב-4 ביוני 2011. `{{cite book}}`:  (עזרה)
**גרנד-אדמירל** היא דרגה ימית היסטורית, והייתה הדרגה הגבוהה ביותר בציים האירופיים שהשתמשו בה. הדרגה ידועה בעיקר בעקבות השימוש שלה בגרמניה כ*גרוס-אדמירל*. דרגות מקבילות בציים אחרים: אדמירל הצי (בריטניה) ואדמירל צי (ארצות הברית).

צרפת
----

במהלך הרסטורציה הוקמה בצרפת דרגת גרנד-אדמירל כתואר כבוד, והיא הייתה שוות ערך לדרגת מרשל צרפת בצבא הצרפתי.

גרמניה
------

סמלי הדרגה *גרוס-אדמירל* בקריגסמרינה עד 1945סמל הדרגה - תג שרוולסמל הדרגה - תג כתףדגל פיקודצבע החיל (כחול צי)
בצי הקיסרי הגרמני, ובהמשך בקריגסמרינה, הייתה דרגת **גרוס-אדמירל** (**Großadmiral**) מקבילה לדרגת אדמירל הצי הבריטית (Admiral of the Fleet) או דרגת אדמירל צי (Fleet Admiral) בארצות הברית. הדרגה הייתה שווה לדרגת חמישה כוכבים (OF-10) בנאט"ו. כמו הגנרל-פלדמרשלים של הצבא, היו מורשים בעלי הדרגה לשאת שרביט.

הדרגה הוקמה בשנת 1901 ובוטלה בשנת 1945, לאחר ששמונה אנשים קיבלו אותה. הדרגה שהייתה זוטרה לדרגת גרוס-אדמירל הייתה דרגת גנרל-אדמירל.

### מלחמת העולם הראשונה

לפני ובמהלך מלחמת העולם הראשונה, קיבלו את דרגת הגרוס-אדמירל בצי הקיסרי הגרמני האדמירלים הבאים:

* אדוארד השביעי, מלך הממלכה המאוחדת (26 ביוני 1902)
* הנס פון קסטר (28 ביוני 1905)
* אוסקר השני, מלך שוודיה (13 ביולי 1905)
* היינריך, נסיך פרוסיה (4 בספטמבר 1909)
* אלפרד פון טירפיץ (27 בינואר 1911)
* הנינג פון הולצנדורף (31 ביולי 1918)

### מלחמת העולם השנייה

עד לשנת 1939 לא קיבל אף קצין את הדרגה הזו, ולאחר מכן קיבלו אותה שני מפקדי ה*קריגסמרינה*:

* אריך רדר (1 באפריל 1939), מפקד הקריגסמרינה
* קרל דניץ (30 בינואר 1943), היה מפקד צי הצוללות ומונה למפקד הקריגסמרינה

|  |  |  |
| --- | --- | --- |
| דרגה זוטרה**גנרל-אדמירל** | דרגות הוורמאכט**גרוס-אדמירל** | דרגה בכירה**אין** |

האימפריה האוסטרו-הונגרית
------------------------

סמלי הדרגה *גרוס-אדמירל*סמל הדרגה - תג שרוולדגל פיקוד**צבע החיל (כחול צי)**
אנטון האוס, מפקד הצי האוסטרו-הונגרי בחלק ממלחמת העולם הראשונה, קיבל את דרגת הגרוס-אדמירל בשנת 1916. אף קצין אחר (למעט בני משפחת המלוכה) לא זכה מעולם לדרגה זו (אם כי יורשו הישיר של האוס, מקסימיליאן נג'גובאן, הועלה לדרגת גרוס-אדמירל לאחר פרישתו מהצי בשנת 1918).

* 12 במאי 1916 - אנטון האוס (1851-1917)
* 9 באוקטובר 1916 - היינריך, נסיך פרוסיה (1862-1929)
* 1 בנובמבר 1916 - קרל, ארכידוכס אוסטריה (1887-1922)
* 22 בפברואר 1917 - וילהלם השני, קיסר גרמניה (1859-1941)

איטליה
------

דרגת הגרנד-אמרג'ליו (באיטלקית: grand' ammiraglio) נוצרה על ידי בניטו מוסוליני בשנת 1924, ונוצרה בעיקר על מנת לכבד את פאולו תאון די רוול, שהיה ראש הצי המלכותי האיטלקי במלחמת העולם הראשונה. רוול היה היחיד שקיבל את הדגה, שהייתה זה שווה למרשל איטליה בצבא ולמרשל חיל האוויר.

ראו גם
------

* אדמירל
**ביורן אנדרסון** (בשוודית: **Björn Andersson**, נולד ב-20 ביולי 1951 בפרסטורפ שבשוודיה) הוא כדורגלן עבר שוודי ששיחק בעיקר באוסטרס השוודית ובבאיירן מינכן מהבונדסליגה בעמדת הבלם. אנדרסון היה חלק משתי זכיות של באיירן מינכן בגביע אירופה לאלופות. לאנדרסון 28 הופעות במדי נבחרת שוודיה, עמה השתתף במונדיאל 1974.

קריירת מועדונים
---------------

אנדרסון החל בשנת 1970 את קריירת הבוגרית באוסטרס השוודית, שם שיחק ארבע עונות והפגין יכולת הגנתית גבוהה, שהקנתה לו מקום בסגל נבחרת שוודיה. בשנת 1974 עזב אנדרסון את אוסטרס לאחר שערך במדיה 101 הופעות ליגה, וחתם בשורות אלופת אירופה הטרייה באיירן מינכן, שם הצטרף לחברו לנבחרת שוודיה קוני טורסטנסון. בעונתו הראשונה בקבוצה, 1974/75, ערך אוסטרס 18 הופעות ליגה, והקבוצה סיימה את העונה רק במקום העשירי, לאחר שלוש זכיות רצופות באליפות. למרות זאת, באיירן מינכן שמרה על תוארה כאלופת אירופה, לאחר שניצחה בגמר גביע אירופה לאלופות 1975 את לידס יונייטד בתוצאה 2-0. אנדרסון פתח בגמר זה, אך הוחלף כבר בדקה הרביעית על ידי זפ וייס בגין פציעה. בעונת 1975/76 ערך אנדרסון שש הופעות ליגה בלבד, ובאיירן מינכן סיימה שלישית, אך זכתה בפעם השלישית ברציפות בגביע אירופה לאלופות, לאחר שניצחה במשחק הגמר את סנט אטיין בתוצאה 1-0. אנדרסון לא שיחק בגמר זה. עונת 1976/77 הייתה האחרונה של אנדרסון בבאיירן מינכן. בעונה זו ערך 23 הופעות ליגה, והקבוצה סיימה במקום השביעי. בתום עונה זו עזב אנדרסון את באיירן מינכן, וחזר לאוסטרס, שם שיחק שתי עונות נוספות. לאחר מכן שיחק במועדונים השוודים מרקרידס וולנטונה, בשניהם גם נשא תפקידי אימון במקביל. בשנת 1983 פרש אנדרסון ממשחק פעיל.

קריירה בינלאומית
----------------

אנדרסון ערך את הופעת הבכורה במדי נבחרת שוודיה בשנת 1972. אנדרסון נכלל בסגל השוודי למונדיאל 1974, ופתח במרבית המשחקים של הנבחרת, שהודחה בתום שלב הבתים השני של הטורניר. בשנת 1977 ערך אנדרסון את הופעתו ה-28 והאחרונה במדים הלאומיים.

קריירת אימון
------------

בשנת 1995 החל אנדרסון לאמן את קבוצת הנוער של באיירן מינכן, ועסק בתפקיד זה במשך 14 שנים רצופות. לאחר מכן היה עוזר מאמן במועדון השוודי האסלהולם, והחל משנת 2014 הוא עובד עם שחקני נוער במועדון השוודי האלמיה.

תארים
-----

עם באיירן מינכן:

* גביע אירופה לאלופות (2): 1974/75, 1975/76
* הגביע הביניבשתי: 1976

קישורים חיצוניים
----------------

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת שוודיה – מונדיאל 1974** |
| --- |
| 1 הלסטרום • 
2 אולסון • 
3 קרלסון • 
4 נורדקוויסט • 
5 אנדרסון • 
6 גראהן • 
7 ב.לארסון • 
8 טורסטנסון • 
9 שינדוואל • 
10 אדסטרום • 
11 סנדברג • 
12 ס.ג.לארסון •
13 גריפ • 
14 טאפר •
15 מגנוסון •
16 איידרשטאט •
17 הוגברג •
18 אוגוסטסון •
19 קרונקוויסט •
20 לינדמן •
21 פרסון •
22 אוהלסטרום •
מאמן: אריקסון | שוודיהשוודיה |

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 90795374
* ISNI: 0000 0000 5325 7054
* SELIBR: 175263
* VIAF: 46730582
* WorldCat: viaf-46730582

 |